b'\n_START_ARTICLE_\nPinturicchio\n_START_PARAGRAPH_\nPinturikjas (it. Pinturicchio arba Pintoricchio, tikr. Bernardino di Betto, apie 1454 \xe2\x80\x93 1513 m.) \xe2\x80\x93 ital\xc5\xb3 Renesanso dailininkas, priklaus\xc4\x97 Umbrijos dail\xc4\x97s mokyklai. Specializavosi fresk\xc5\xb3 tapyboje.\n_START_SECTION_\nBiografija\n_START_PARAGRAPH_\nBernardinas, Beto s\xc5\xabnus (Bernardino di Betto), gim\xc4\x97 apie 1454 m. Perud\xc5\xbeos apylink\xc4\x97se. Savo pravard\xc4\x99 gavo nuo ma\xc5\xbeo stoto (Pinturicchio lietuvi\xc5\xa1kai reik\xc5\xa1t\xc5\xb3 \xe2\x80\x9eturtingas ma\xc5\xbeas tapytojas\xe2\x80\x9c). Nieko ne\xc5\xbeinoma apie Pinturikjo jaunyst\xc4\x97s metus ir mokslus. Manoma, kad Pinturikjas buvo Perud\xc5\xbeino mokiniu. 1481-84 m. jis dalyvavo Siksto koply\xc4\x8dios fresk\xc5\xb3 tapyboje kaip Perud\xc5\xbeino pagalbininkas ir gaudavo apie 1/3 pastarojo atlyginimo. Skirtingai nuo savo mokytojo ir kito Perud\xc5\xbeino mokinio, Rafaelio, Pinturikjas nepasidav\xc4\x97 Auk\xc5\xa1tojo renesanso stilistikai, kuri XV a. pabaigoje prad\xc4\x97jo plisti i\xc5\xa1 Florencijos. Pinturikjo darbuose jau\xc4\x8diasi gotikin\xc4\x97s stilistikos diktuojamas scen\xc5\xb3 ir fig\xc5\xabr\xc5\xb3 traktavimas._NEWLINE_Po darb\xc5\xb3 Siksto koply\xc4\x8dioje Pinturikjas prad\xc4\x97jo savaranki\xc5\xa1k\xc4\x85 dailininko karjer\xc4\x85. I\xc5\xa1 daugyb\xc4\x97s Siksto koply\xc4\x8dioje dirbusi\xc5\xb3 dailinink\xc5\xb3 pagalbinink\xc5\xb3 jis suk\xc5\xabr\xc4\x97 savo nuosav\xc4\x85 pad\xc4\x97j\xc4\x97j\xc5\xb3 ir mokini\xc5\xb3 komand\xc4\x85. Tai Pinturikjui pad\xc4\x97jo greitai atlikin\xc4\x97ti didelio ploto fresk\xc5\xb3 darbus. 1484 - 1492 m. laikotarpiu Pinturikjas dirbo \xc4\xaftakingai Romos della Rovere \xc5\xa1eimai. Svarbiausias \xc5\xa1io laikotarpio projektas buvo freskos Santa Maria del Popolo ba\xc5\xbeny\xc4\x8dioje. Kiti darbai buvo atlikti Santa Maria in Aracoeli ba\xc5\xbeny\xc4\x8dioje. Apie 1492 m. Pinturikjas trumpai dirbo Orvjeto katedroje (\xc5\xa1ie darbai nei\xc5\xa1lik\xc4\x99). Po to Pinturikjas patrauk\xc4\x97 popie\xc5\xbeiaus Aleksandro VI-ojo d\xc4\x97mes\xc4\xaf, kuris u\xc5\xbesak\xc4\x97 freskas Vatikano bibliotekoje, Apa\xc5\xa1tal\xc5\xb3 r\xc5\xabm\xc5\xb3 vadinamuosiuose Bord\xc5\xbeijos apartamentuose. Pinturikjas \xc4\x8dia dirbo ma\xc5\xbedaug iki 1495 m._NEWLINE_Po to dailininkas persikraust\xc4\x97 ar\xc4\x8diau gimt\xc5\xb3j\xc5\xb3 viet\xc5\xb3. 1496-98 m. datuojamas vienas geriausi\xc5\xb3 Pinturikjo darb\xc5\xb3, altoriaus i\xc5\xa1tapymas Santa Maria dei Fossi ba\xc5\xbeny\xc4\x8dioje Perud\xc5\xbeoje. Pana\xc5\xa1u, kad tuomet Pinturikjo talentas pasiek\xc4\x97 savo vir\xc5\xa1\xc5\xabn\xc4\x99. \xc5\xa0io laikotarpio jo darbai savo meistri\xc5\xa1kumu menkai skiriasi nuo Perud\xc5\xbeino ir jaunojo Rafaelio. Apie 1500 - 1501 m. Pinturikjas dirbo Baglioni koply\xc4\x8dioje Santa Maria Maggiore ba\xc5\xbeny\xc4\x8dioje Spelo mieste, kuris yra sp\xc4\x97jamas dailininko gimtasis. Apie 1502 m. Pinturikjas gavo svarb\xc5\xb3 u\xc5\xbesakym\xc4\x85 Sienoje, vietos katedros Piccolomini bibliotekoje. Pinturikjas persik\xc4\x97l\xc4\x97 \xc4\xaf Sien\xc4\x85, \xc4\x8dia ved\xc4\x97, susilauk\xc4\x97 vaik\xc5\xb3 ir daugiau nebei\xc5\xa1vyko. Giorgio Vasari mini, kad Rafaelis pad\xc4\x97jo Pinturikjui projekte Piccolomini bibliotekoje ir buvo paruo\xc5\xa1\xc4\x99s tapybos scen\xc5\xb3 projektus. Ta\xc4\x8diau Rafaelis Sienoje nepasiliko ir greitai i\xc5\xa1vyko \xc4\xaf Florencij\xc4\x85._NEWLINE_Iki 1508 m. Pinturikjas Sienos katedroje atliko 10 fresk\xc5\xb3 cikl\xc4\x85 popie\xc5\xbeiaus Pijaus II-ojo gyvenimo motyvais. Be darb\xc5\xb3 Piccolomini bibliotekoje Pinturijas dar atliko kit\xc5\xb3 Sienoje, tarp kuri\xc5\xb3 svarbiausi yra San Francesco (\xc5\xa0v. Pranci\xc5\xa1kaus) vienuolyno ba\xc5\xbeny\xc4\x8dioje. Anot Giorgio Vasari, valant sien\xc4\x85 San Francesco ba\xc5\xbeny\xc4\x8dioje buvo rasti 500 auksiniai dukatai. Es\xc4\x85 Pinturikjas taip prad\xc4\x97jo pavyd\xc4\x97ti tais laikais dideli\xc5\xb3 pinig\xc5\xb3 skurdiems vienuoliams, kad i\xc5\xa1 grau\xc5\xbeaties d\xc4\x97l to mir\xc4\x97. Pinturikjas palaidotas SS Vincenzo e Anastasi ba\xc5\xbeny\xc4\x8dioje Sienoje 1513 m. Tiksli mirties data ne\xc5\xbeinoma.'